钦定古今图书集成/方舆汇编/职方典/第1435卷 > 《友清堂记》韩维
## 钦定古今图书集成/方舆汇编/职方典/第1435卷 > 《友清堂记》韩维

昔米元章以“石’为友，白乐天以诗、酒、琴为三友，曾伯
端以花中海棠、荼蘼之类为十友。石者泥于寄矣，诗、
酒、琴流于放友，海棠、荼蘼之类近于侈，彼偏于所好
者为之，吾之友则异焉。《苍梧行台》之前，除有古松三
十株，高参天，即松之西作屋三楹，为休憩之所。移古
梅十五株，修竹二百竿环植之。竹既丛生，梅亦盛开。
吾休暇与客游其间，见松之切切交峙，如冠剑大臣，
国有大政，庭立而议也。竹之𫓩𫓩森列，如百万甲兵，
密阵环侍，畏令而不敢嚣也。见梅之疏瘦横斜，如山
林高士，辟谷导引，危立于巅崖之上也。三者相依，一
尘不侵。吾爱其清，将取以为友。客疑之曰：“子常以古
人友物为偏于所好，何亦取于兹乎？”噫自《伐木》诗降，
友道不能尽古。若世之人，平居无事相处，与契合亲
密，真若终始不相遗。一旦地位殊，利害近，反眼若不
相识。或势位相逼，谗毁排挤无不至，虽门生故吏亦
随时逐利，初附终叛，以怨报德焉。若是者，宜非士君
子所为，而其人且忍为之，奚望其有忠孝大节哉？维
松也、竹也，历四时风“雨霜雪之繁，尽万物之荣枯，独
不能变其色，有久而能敬，士穷见节义之道焉；梅也
不与群芳争丽于春风艳阳之天，而独秀于严冬之
时，有秉心无竞，途穷见友态之理焉。是则彼皆有岁
寒之操，君子之德。吾友其德，以为晚节之规，若之何
不可？”客曰：“子取有德矣。”因举酒属贺。少焉，明月东昇，
天风徐来，无虬鸾，锵金石，响寒涛，百和之香，馥馥芬
芬，吾耳目鼻息之所得，又如游钧天广寒，如中秋后
登吴山绝顶，如趋晨朝近御炉，其清何如哉！乃谢客
曰：“是吾清友也。”书以为《友清书院记》。